**ОПШТИНСКО ВЕЋЕ ОПШТИНЕ ГАЏИН ХАН** на основу члана 24. став 1. и став 2.у вези са чланом 56. став 3. и став 4., члана 210. Закона о општем управном поступку ( “Службени лист СРЈ” бр.33/97 и 31/2001 и “Службени гласник РС” бр.30/2010), члана 54. став 1. и став 4. и члан 134. став 2. Закона о планирању и изградњи ( “Службени гласник РС” бр.72/2009, 81/2009-испр., 64/2010-одлука УС, 24/2011, 121/2012, 42/2013-одлука УС, 50/2013-одлука УС и 98/2013:одлука УС), члана 46. став 1. тачка 4), 5) и 6) Закона о локалној самоуправи (“Службени гласник РС” бр.129/2007) члана 57 Статута општине Гаџин Хан ( “Службени лист града Ниша” бр.63/2008, 31/2011, 46/2011 и 36/2013), члана 3, члана 22 Одлуке о општинском већу ( “Службени лист града Ниша” број 83/2008), решавајући по захтеву бр.06-353-353/14-III од 04.06.2014. године Месне заједнице Гаџин Хан-Радне групе за спровођење одлуке збора грађана од 12.02.2014. године, за поништење локацијске дозволе фирми “ Agrogradnja kompani” doo Niš, на својој 63. седници одржаној дана 20. јуна 2014. године, доноси

**З А К Љ У Ч АК**

**ОПШТИНСКО ВЕЋЕ ОПШТИНЕ ГАЏИН ХАН** оглашава се стварно ненадлежним за поступање по захтеву бр.06-353-353/14-III од 04.06.2014. године Месне заједнице Гаџин Хан-Радне групе за спровођење одлуке збора грађана од 12.02.2014. године, за поништење локацијске дозволе фирми “ Agrogradnja kompani” doo Niš издате од стране Општинске управе општине Гаџин Хан Уп.бр.353-471/13-IV/02 од 13.12.2014. године.

Списе предмета уступити Министарству грађевинарства, саобраћаја и инфраструктуре-Нишавски управни округ , као стварно надлежном на даље поступање и одлучивање.

**O б р а з л о ж е њ е**

Дана 04.06.2014. године Општинском већу општине Гаџин Хан поднет је захтев бр.06-353-353/14-III Месне заједнице Гаџин Хан-Радне групе за спровођење одлуке збора грађана од 12.02.2014. године, за поништење локацијске дозволе фирми “ Agrogradnja kompani” doo Niš издате од стране Општинске управе општине Гаџин Хан Уп.бр.353-471/13-IV/02 од 13.12.2014. године са прилозима:

-пријава неправилности противзаконитих радњи у току издавања локацијске дозволе од 21.02.2014. године,

-ургенција за решавање поменуте пријаве од 20.03.2014. године,

-закључак Општинске управе општине Гаџин Хан, начелника бр.353-126/14-IV од 19.05.2014. године, да МЗ Гаџин Хан није странка упоступку,

-решење грађевинског инспектора Општинске управе општине Гаџин Хан-Службе за привреду и инспекцијске послове бр.354-5/14-IV/02 од 05.05.2014. године.

Законом о општем управном поступку ( “Службени лист СРЈ” бр.33/97 и 31/2001 и “Службени гласник РС” бр.30/2010) прописано је:

члан 24. став 1. “ *Орган пази по службеној дужности у току целог поступка на своју стварну и месну надлежност”,* став 2.:*” Ако орган нађе да није надлежан за рад по одређеној управној ствари, поступиће на начин прописан у члану 56. ст.3. и 4. овог закона”*, став 3. : *“ Ако је ненадлежни орган извршио неку радњу поступка, надлежни орган коме је управна ствар уступљена цениће да ли ће радњу поновити”.*

члан 56. став 1.: *“Орган који је надлежан за пријем поднеска дужан је да прими поднесак који му се предаје, односно да узме у записник поднесак који му се усмено саопштава”,* став 2.: *“ Ако орган није надлежан за пријем поднеска, службено лице тог органа упозориће на то подносиоца и упутити га органу надлежном за пријем. Ако подносилац и поред тога захтева да се његов поднесак прими, службено лице је дужно да прими такав поднесак. Ако орган нађе да није надлежан за рад по таквом поднеску, донеће закључак којим ће одбацити поднесак због ненадлежности”*, став 4. “ *Кад орган поштом добије поднесак за чији пријем није надлежан, а несумњиво је који је орган надлежан за пријем, послаће поднесак без одлагања надлежном органу, осносно суду и о томе ће обавестити странку. Ако орган који је добио поднесак не може да утврди који је орган надлежан за рад по поднеску, донеће без одлагања закључак којим ће одбацити поднесак због ненадлежности и закључак одмах доставити странци”,* став 5.: *“Против закључка донесеног по одредбама ст. 3 и 4. овог члана допуштена је посебна жалба”.*

члан 254. став 1. : “*Решење може поништити или укинути по основу службеног надзора другостепени орган. Ако нема другостепеног органа, решење може поништити или укинути орган који је овлашћен да врши надзор над органом који је донео решење”.*

Законом о планирању и изградњи ( “Службени гласник РС” бр.72/2009, 81/2009-испр., 64/2010-одлука УС, 24/2011, 121/2012, 42/2013-одлука УС, 50/2013-одлука УС и 98/2013:одлука УС) прописано је:

члан 54. став 1. : “ *Локацијска дозвола се издаје решењем за изградњу нових и доградњу постојећих објеката, за објекте за које се по овом закону издаје грађевинска дозвола, а садржи све услове и податке потребне за израду техничке документације, у складу са важећим планским документом”,* став 2.: “ *Локацијску дозволу за објекте који нису одређени у члану 133. овог закона, издаје надлежни орган јединице локалне самоуправе”.*

члан 56. став 4.: *“ По жалби на решење о локацијској дозволи јединице локалне самоуправе, решава министарство надлежно за послове урганизма”,*

члан 134. став 2. :*” Поверава се јединицама локалне самоуправе издавање грађевинских дозвола за изградњу објеката који нису одређени у члану 133. овог закона”.*

Законом о локалној самоуправи (“Службени гласник РС” бр.129/2007) прописано је:

члан 46. ст.1. тачка 4) : **“** *Општинско веће врши надзор над радом општинск еуправе, поништава или укида акте општинске управе који нису у сагласности са законом, статутом и другим општим актом или одлуком које доноси скупштна општине”,* тачка 5) :” *Решава у управном поступку у другом степену о правима и обавезама грађана, предузећа и установа и других организација у управним стварима из надлежности општине”,* тачка 6) : *“ Стара се о извршавању поверених надлежности из оквира права и дужности Републике, односно аутономне покрајине”.*

Како се ради о повереним пословима, те како је другостепени орган који врши надзор у конкретном случају Минитарство грађевинарства, саобраћаја и инфраструктуре то не постоји стварна надлежност Општинског већа општине Гаџин Хан за одлучивање по поднетом захтеву МЗ Гаџин Хан- радне групе.

На основу наведених одредба закона донета је одлука као у изреци закључка.

**Поука о правном леку**: Против овог закључка подносилац захтева може изјавити жалбу Министарству државне управе и локалне самоуправе, у року од 15 дана од дана када му је достављен закључак. Жалба се предаје Општинском већу општине Гаџин Хан, непосредно или поштом препорученом пошиљком или се саопшава усмено на записник са доказом о плаћеној административној такси у износу од 430,оо динара на текући рачун Републике Србије број: 840-74222843-57, модел 97 по тарифном броју 6. Закона о републичким админситративним таксама.

**ОПШТИНСКО ВЕЋЕ ОПШТИНЕ ГАЏИН ХАН**

бр.06-353-353/14-III Председник

у Гаџином Хану, дана 20. јуна 2014. године Саша Ђорђевић

Доставити:-МЗ Гаџин Хан, Општинској управи општине Гаџин Хан, Министарству

грађевинарства, саобраћаја и инфраструктуре-Нишавски управни округ

|  |
| --- |
| **ODLUČIVANJE OPŠTINSKOG VEĆA O KORIŠĆENJU SREDSTAVA STALNE I TEKUĆE BUDŽETSKE REZERVE, PRENOSU SREDSTAVA, PROMENI APROPRIJACIJE I ZADUŽIVANJU ZA KAPITALNE INVESTICIJE**  **Zakon o lokalnoj samoupravi**  *član 43 stav 1 i član 44 tačka 1)* |

Sentenca:

* S obzirom da je Zakonom o lokalnoj samoupravi propisano da opštinsko veće utvrđuje predlog odluke o budžetu opštine, da skupština opštine usvaja odluku o budžetu opštine, a da predsednik opštine vrši izvršnu funkciju u opštini i da je naredbodavac za izvršenje budžeta, kao i da je Zakonom o budžetskom sistemu propisano da je izvršenje budžeta opštine u nadležnosti izvršnog organa lokalne vlasti, odluka o budžetu opštine, u delovima u kojima je propisano da opštinsko veće odlučuje o korišćenju sredstava stalne i tekuće rezerve, prenosu sredstava na određene pozicije u budžetu i promeni u aproprijacijama, nisu u saglasnosti sa Ustavom i zakonom.

Iz obrazloženja:

*"Ustavnom sudu podnet je predlog za ocenjivanje ustavnosti i zakonitosti odredaba Odluke o budžetu opštine Novi Pazar za 2005. godinu navedenih u izreci. Predlagač navodi da odredbe čl. 6, 7, 16. i 26. Odluke, kojima je utvrđeno da odluke o korišćenju stalne i tekuće budžetske rezerve, promeni u aproprijacijama i zaduživanju za kapitalne investicije, donosi opštinsko veće, nisu u saglasnosti sa odredbama Zakona o lokalnoj samoupravi i Zakona o budžetskom sistemu prema kojima navedene odluke donosi izvršni organ lokalne vlasti, odnosno predsednik opštine. Osporavajući član 13. Odluke, predlagač navodi da iznos utvrđen tom odredbom nije dovoljan za pokriće rashoda po osnovu subvencija javnim nefinansijskim subjektima, a u pogledu odredbe člana 14. stav 2. Odluke navodi da "pozicija 123, na koju se ta odredba odnosi, nije sadržana u tabelarnom prikazu budžeta". Zakonitost odredbe člana 22. stav 2. Odluke kojom je propisano da se nabavkom male vrednosti smatra nabavka čija je procenjena vrednost od 100.000 dinara do 600.000 dinara, predlagač osporava u odnosu na odredbu člana 17. stav 2. Zakona o budžetu Republike Srbije za 2005. godinu kojom je utvrđeno da je gornji iznos javne nabavke male vrednosti 1.500.000 dinara. Predlagač osporava i postupak donošenja Odluke, navodeći da je Skupština usvojila Predlog odluke, "a da Odluka o budžetu formalno pravno nije doneta", te da konačni tekst Odluke "nije u saglasnosti sa usvojenim Predlogom odluke i dva usvojena amandmana".*

*U odgovoru Skupštine opštine Novi Pazar navodi se da opštinsko veće, saglasno odredbama člana 44. Zakona o lokalnoj samoupravi, ima ulogu izvršnog organa u vezi sa izvršenjem budžeta opštine, te da su stoga osporene odredbe Odluke u saglasnosti sa zakonom. U vezi sa postupkom donošenja Odluke, navodi se da je usvajajući Predlog odluke, Skupština opštine Novi Pazar donela Odluku o budžetu za 2005. godinu, nakon čega je izvršena pravno-tehnička redakcija Odluke.*

*U sprovedenom postupku Ustavni sud je utvrdio da je osporenim odredbama Odluke o budžetu opštine Novi Pazar za 2005. godinu ("Službeni list opštine Novi Pazar", broj 4/2005) utvrđeno: da opštinsko veće odlučuje o korišćenju sredstava stalne rezerve budžeta za namene utvrđene u članu 49. Zakona o budžetskom sistemu, u pojedinačnim slučajevima do iznosa od 10% planiranog, stalne budžetske rezerve u Odluci o budžetu (član 6. stav 2); da odluku o korišćenju sredstava tekuće budžetske rezerve donosi opštinsko veće (član 7. stav 3); da će se subvencije javnim nefinansijskim preduzećima i organizacijama prenositi iz: samodoprinosa, godišnje naknade za drumska motorna vozila, traktore i priključna vozila, naknade za korišćenje gradskog građevinskog zemljišta, prihoda od davanja u zakup, odnosno na korišćenje nepokretnosti u državnoj svojini koje koriste organi i organizacije opštine i koje koriste ustanove koje se finansiraju iz budžeta i naknada za uređivanje građevinskog zemljišta (član 13); da će se sredstva planirana "na poziciji 119 - Zgrade i građevinski objekti, glava 2.1" prenositi na osnovu odluke opštinskog veća. Sredstva planirana "na poziciji 123 - Tekuće subvencije za poljoprivredu, glava 2.12 - sredstva za ostale potrebe" prenosiće se na osnovu odluke opštinskog veća (član 14); da opštinsko veće može doneti odluku o promeni u aproprijacijama u skladu sa članom 41. Zakona o budžetskom sistemu do 5% apsolutnog iznosa aproprijacije (član 16); da se nabavkom male vrednosti smatra nabavka čija je procenjena vrednost od 100.000 dinara do 600.000 dinara (član 22. stav 2); da opštinsko veće donosi odluku o zaduživanju za kapitalne investicije do iznosa koji ne može biti veći od 20% ukupno ostvarenih prihoda u 2004. godini (član 26).*

*Ustavom Republike Srbije je utvrđeno: da je opština teritorijalna jedinica u kojoj se ostvaruje lokalna samouprava (član 7. stav 1); da opštine imaju budžete u kojima se iskazuju svi njihovi prihodi i rashodi (član 69. stav 1); da Republika Srbija uređuje i obezbeđuje, između ostalog, finansijski sistem (član 72. stav 1. tačka 4); da opština, preko svojih organa, u skladu sa zakonom, donosi budžet i završni račun i da se sistem lokalne samouprave uređuje zakonom (član 113. stav 1. tačka 1. i stav 2).*

*Zakonom o lokalnoj samoupravi ("Službeni glasnik RS", br. 9/02, 33/04 i 135/04) propisano je: da skupština opštine, u skladu sa zakonom, donosi budžet i završni račun opštine, kao i akt o javnom zaduživanju opštine (član 30. tač. 2. i 14); da izvršnu funkciju u opštini vrši predsednik opštine, koji je naredbodavac za izvršenje budžeta (član 40. stav 1. i član 41. tačka 7), te da je opštinsko veće organ koji usklađuje ostvarivanje funkcija predsednika opštine i skupštine opštine (član 43. stav 1) i utvrđuje predlog odluke o budžetu opštine (član 44. tačka 1).*

*Zakonom o budžetskom sistemu ("Službeni glasnik RS", br. 9/2002, 87/2002, 61/2005 i 66/2005) propisano je da nadležni izvršni organ lokalne vlasti: odgovara lokalnoj skupštini za izvršenje budžeta lokalne vlasti (član 7. stav 2); dostavlja lokalnoj skupštini predlog budžeta lokalne vlasti (član 15. stav 2. tačka 1), donosi odluku o promeni u aproprijacijama i korišćenju sredstava tekuće budžetske rezerve (član 41. stav 6); donosi, na predlog lokalnog organa uprave nadležnog za finansije, odluku o upotrebi tekuće budžetske rezerve (član 48. stav 3) i rešenje o upotrebi sredstava stalne budžetske rezerve (član 49. stav 3).*

*Imajući u vidu da je Zakonom o lokalnoj samoupravi propisano da opštinsko veće utvrđuje predlog odluke o budžetu opštine, da skupština opštine usvaja odluku o budžetu opštine, a da predsednik opštine vrši izvršnu funkciju u opštini i da je naredbodavac za izvršenje budžeta, kao i da je Zakonom o budžetskom sistemu propisano da je izvršenje budžeta opštine u nadležnosti izvršnog organa lokalne vlasti, Ustavni sud je ocenio da odredbe čl. 6, 7, 14. i 16. Odluke u delovima u kojima je propisano da opštinsko veće odlučuje o korišćenju sredstava stalne i tekuće rezerve, prenosu sredstava na određene pozicije u budžetu i promeni u aproprijacijama, nisu u saglasnosti sa zakonom. Odredba člana 26. Odluke, prema kojoj opštinsko veće donosi odluku o zaduživanju za kapitalne investicije, po oceni Ustavnog suda, nije u saglasnosti sa odredbom člana 33. stav 1. Zakona o javnom dugu ("Službeni glasnik RS", broj 61/2005), prema kojoj odluku o zaduživanju lokalne vlasti donosi nadležni organ lokalne vlasti i odredbom člana 30. tačka 14) Zakona o lokalnoj samoupravi kojom je utvrđeno da skupština opštine, u skladu sa zakonom, donosi akt o javnom zaduživanju opštine. Ocenjujući zakonitost osporene odredbe člana 22. stav 2. Odluke, kojom je utvrđeno da se nabavkom male vrednosti smatra nabavka čija je procenjena vrednost od 100.000 dinara do 600.000 dinara, Ustavni sud je utvrdio da je odredbom člana 123. stav 1. Zakona o javnim nabavkama ("Službeni glasnik RS", br. 39/02, 43/03 i 55/04) propisano da javna nabavka male vrednosti, u smislu ovog zakona, jeste nabavka čija je procenjena vrednost na godišnjem nivou niža od vrednosti određene u zakonu kojim se uređuje godišnji budžet Republike, a i da je, s tim u vezi, odredbom člana 17. stav 2. Zakona o budžetu Republike Srbije za 2005. godinu ("Službeni glasnik RS", broj 127/04) utvrđeno da se nabavkom male vrednosti, u smislu Zakona o javnim nabavkama, smatra nabavka čija je procenjena vrednost od 100.000 do 1.500.000 dinara. S obzirom da iz navedenog sledi da je pojam javne nabavke male vrednosti uređen zakonskim normama koje su imperativnog karaktera i ne mogu se menjati aktima naručilaca, Ustavni sud je ocenio da osporena odredba člana 22. stav 2. Odluke nije u saglasnosti sa zakonom.*

*Polazeći od odredaba člana 119. Ustava Republike Srbije, kojima je utvrđeno da zakon, statut autonomne pokrajine, drugi propis ili opšti akt mora biti saglasan s Ustavom, kao i da svaki drugi propis i opšti akt mora biti saglasan sa zakonom i ostalim republičkim propisima (st. 1. i 3), Ustavni sud je ocenio da odredbe čl. 6, 7, 14, 16, člana 22. stav 2. i člana 26. Odluke, u delovima koji nisu u saglasnosti sa zakonom, nisu u saglasnosti ni s Ustavom.*

*U pogledu osporenog člana 13. Odluke, kojim su utvrđeni prihodi opštine iz kojih će se prenositi subvencije javnim nefinansijskim preduzećima i organizacijama, Ustavni sud je, polazeći od odredaba Ustava, kojima je utvrđeno da opština, preko svojih organa, u skladu sa zakonom, donosi budžet i završni račun i da opštini za obavljanje Ustavom i zakonom utvrđenih poslova pripadaju prihodi utvrđeni zaposlenom (član 113. stav 1. tačka 1. i član 114. stav 1), kao i od odredbe člana 102. Zakona o lokalnoj samoupravi kojom je propisano da jedinica lokalne samouprave, u skladu sa zakonom, odlučuje o visini sredstava za obavljanje svojih poslova, ocenio da je odredba člana 13. Odluke u saglasnosti s Ustavom i zakonom.*

*Razmatrajući navode predlagača u vezi sa postupkom donošenja Odluke, Ustavni sud je ocenio da, saglasno odredbama člana 125. Ustava, nije nadležan da odlučuje o povredama postupka donošenja Odluke na koje ukazuje predlagač, niti o međusobnoj saglasnosti odredaba čl. 13. i 14. Odluke sa sadržinom tabelarnog dela Odluke.*

*Imajući u vidu izneto, a na osnovu osnovu člana 46. tač. 1), 3) i 9) Zakona o postupku pred Ustavnim sudom i pravnom dejstvu njegovih odluka ("Službeni glasnik RS", br. 32/91 i 67/93), Ustavni sud je odlučio kao u izreci.*

*Ustavni sud Republike Srbije, na osnovu člana 125. Ustava Republike Srbije, na sednici održanoj 13. oktobra 2005. godine, doneo je*

*ODLUKU*

*1. Utvrđuje se da odredbe čl. 6, 7, 14, 16. i 26, u delovima koji glase: "Opštinsko veće" i odredba člana 22. stav 2. Odluke o budžetu opštine Novi Pazar za 2005. godinu ("Službeni list opštine Novi Pazar", broj 4/2005), nisu u saglasnosti s Ustavom i zakonom.*

*2. Odbija se predlog za utvrđivanje neustavnosti i nezakonitosti odredbe člana 13. Odluke iz tačke 1."*

**(Odluka Ustavnog suda Republike Srbije, IU broj 235/2005 od 13. oktobra 2005. godine, objavljena u "Sl. glasniku RS", br. 109/2005 od 9. decembra 2005. godine)**